‘Tweede kans’ vir Wes-Kaap wat strenger regulasies vryspringGroot Constantia in die Wes-Kaap. (Foto: Kaapstad-toerisme) Die Afrikaanse Handelsinstituut (AHI) in die Wes-Kaap het pres. Cyril Ramaphosa se besluit verwelkom om nie strenger inperkings weens stygende Covid-19-gevalle in die provinsie in te stel nie. Dr. Willie Cilliers, uitvoerende hoof, sê te danke aan vinnige optrede deur die provinsie se leiers is daar in hierdie stadium nog geen nuwe inperkingsregulasies nie. Cilliers sê dit is egter kritiek dat almal – gewone mense en sakeondernemings – hul protokolle verskerp en gedrag aanpas. “Net soos die hele land nie strenger inperkings kan bekostig nie, kan die Wes-Kaap ook nie – veral nie nou oor die feestyd nie,” het hy gesê. “Die Wes-Kaapse ekonomie maak veral staat op die toerismebedryf om te vergoed vir die reuseverliese van die afgelope jaar,” het hy gesê. Cilliers waarsku indien strenger inperkings ook in die Wes-Kaap ingestel word, dit kan beteken dat wynplase, deel van een die sektore wat reeds erg onder die Covid-19-pandemie gebuk gegaan het, selfs verdere verliese gaan ly omdat besoekers niks oor naweke daar sou kon koop nie. “Die restaurantbedryf het ook nou die kans om uit die as te verrys, maar as vroeër aandklokreëls aangekondig word, sal dit beteken hulle verloor kosbare tyd waarin hulle ’n inkomste kon genereer,” het hy gesê. Cilliers het gesê die AHI wil alle vakansiegangers aan die Wes-Kaap verwelkom en gerusstel dat sakeondernemings vasbeslote is om saam te staan om die omgewing so veilig moontlik te hou. “Ons moet as ’n land saamstaan om nie net die pandemie hok te slaan nie, maar ook die sukkelende ekonomiese sektors by te staan. Ondersteun asseblief die plaaslike winkels en restaurante op die dorpies waar jy op vakansie gaan, maar bly binne die voorgeskrewe maatreëls,” pleit hy. Pres. Ramaphosa het Donderdag 3 Desember die Nelson Mandelabaai-metrogebied as ’n brandpunt verklaar en strenger regulasies geld voortaan vir dié gebied.